text: Ricard Ustrell: "No m'imagino una altra vida lluny de La Creu Alta" | Ràdio Sabadell
  Ricard Ustrell: "No m'imagino una altra vida lluny de La Creu Alta"
  Ricard Ustrell, entrevistat a Ràdio Sabadell | Roger Benet
  01.04.2018 17:49 Pere Gallifa
  El periodista sabadellenc, Ricard Ustrell, serà el Tallaret d'Honor 2018, un reconeixement atorgat per l'Associació de Veïns de La Creu Alta. Tal com ha explicat a Ràdio Sabadell, emissora on va presentar l'Això m'han dit, Ustrell va ser informat del premi el mes de febrer: "Vaig fer una conferència per la Universitat Popular de Sabadell i els amics de l'Associació de Veïns em van venir a buscar i em van dir si voldria rebre aquest homenatge". Per al periodista ha estat una sorpresa, "evidentment vaig dir que sí de seguida, estic encantat de la vida i em fa moltíssima il·lusió", ha confessat.
  Aquest reconeixement s'entrega des dels anys noranta a diverses personalitats de la ciutat que han estat importants per a La Creu Alta. D'entre aquesta llista d'homenatjats, Ustrell ha destacat la de l'historiador Lluís Subirana, amb qui mantenia un vincle especial. "Per mi va ser un mestre, que em va ajudar moltíssim en moltes coses. A més, tinc la gran sort de viure a la plaça que portarà el seu nom", ha comentat el presentador d'El Suplement de Catalunya Ràdio.
  Ustrell també ha volgut reivindicar el seu vincle amb La Creu Alta, el barri on resideix actualment: "Els meus avis eren de La Creu Alta. Per tant, aquest barri i la seva Festa Major estan molt lligats a la meva infància, però també al meu present, perquè jo estic vivint a la casa on vivien els meus avis". Per aquest motiu, "em sento molt d'aquest lloc, és casa meva, i no m'imagino una altra vida lluny de La Creu Alta", ha conclòs.
  El periodista rebrà el reconeixement el 18 de maig a les vuit del vespre, en el marc de la Festa Major de La Creu Alta. Una celebració que, tal com ha recordat el mateix Ustrell, enguany ha estat declarada Patrimoni Festiu de Catalunya.